Document ID: 32003D0513

Komisijas Lēmums
(2003. gada 11. jūlijs),
par dažiem aizsardzības pasākumiem attiecībā uz Gyrodactylus salaris lašu dzimtas zivīs
(izziņots ar dokumenta numuru C(2003) 2312)
(Dokuments attiecas uz EEZ)
(2003/513/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1990. gada 26. jūnija Direktīvu 90/425/EEK par veterinārajām un zootehniskajām pārbaudēm, kas piemērojamas Kopienas iekšējā tirdzniecībā ar atsevišķiem dzīvniekiem un produktiem, lai izveidotu iekšējo tirgu [1], kurā jaunākie grozījumi izdarīti ar Eiropas Parlamenta un Padomes Direktīvu 2002/33/EK [2], un jo īpaši tās 10. pantu,
tā kā:
(1) Komisijas 1996. gada 18. jūlija Lēmums 96/490/EK par dažiem aizsardzības pasākumiem attiecībā uz Gyrodactylus salaris lašu dzimtas zivīs [3] ir būtiski grozīts [4]. Skaidrības un lietderības labad minētais lēmums jākodificē.
(2) Gyrodactylus salaris ir lašu dzimtas zivju ektoparazīts, kas spēj izraisīt ievērojamu Salmo salar mirstību.
(3) Pieredze rāda, ka lašu un citu lašu dzimtas zivju tirdzniecības dēļ šī slimība no inficētiem reģioniem var izplatīties uz iepriekš neinficētiem reģioniem. Lašu dzimtas zivju dabīgās migrācijas rezultātā šī slimība var izplatīties arī pa upēm.
(4) Jānovērš šīs slimības izplatīšanās no reģioniem Kopienā, kas varbūtēji inficēti ar Gyrodactylus salaris.
(5) Minētā parazīta ieviešana reģionos, kuros lašu krājumi ir ļoti uzņēmīgi pret Gyrodactylus salaris, var radīt ievērojamus šo lašu zaudējumus. Tādēļ jānosaka pasākumi, kas vajadzīgi, lai novērstu tādu ieviešanu.
(6) Jāizveido procedūras, lai aizsargātu reģionus, kuros ir ļoti uzņēmīgu lašu krājumi vai kuri, jādomā, ir brīvi no Gyrodactylus salaris.
(7) Dalībvalstis, kam piemēro aizsardzības pasākumus attiecībā uz Gyrodactylus salaris, īsteno Gyrodactylus salaris pārbaudes un uzraudzības programmu. To rezultātus regulāri paziņo Komisijai.
(8) Šajā lēmumā paredzētie pasākumi ir saskaņā ar Pastāvīgās pārtikas aprites un dzīvnieku veselības komitejas atzinumu,
IR PIEŅĒMUSI ŠO LĒMUMU.
1. pants
I pielikumā minētajos reģionos nav atļauts ievest dzīvas lašu dzimtas zivis, kuru izcelsme ir ārpus šiem reģioniem.
2. pants
Tādu lašu dzimtas zivju olšūnu ievešanai I pielikumā minētajos reģionos audzēšanas nolūkā, kam izcelsme ir ārpus šiem reģioniem, piemēro olšūnu dezinfekcijas procedūras, kas nodrošina Gyrodactylus salaris sugai piederošu parazītu likvidāciju.
3. pants
1. Ja dzīvas lašu dzimtas zivis pārvieto starp I pielikumā minētajiem reģioniem, tad veselības apliecinājumu Padomes Direktīvas 91/67/EEK [5] E pielikuma 1. nodaļā minētā pārvietošanas dokumenta VI punktā aizpilda ar šādu teikumu:
"Šā sūtījuma zivju izcelsme ir vienā no reģioniem, kas minēti I pielikumā Komisijas Lēmumam 2003/513/EK par dažiem aizsardzības pasākumiem attiecībā uz Gyrodactylus salaris lašu dzimtas zivīs."
Dzīvu lašu dzimtas zivju pārvietošana no I pielikuma 3. punktā minētās buferzonas uz pārējiem tajā pielikumā minētajiem reģioniem nav atļauta.
2. Ja lašu dzimtas zivju olšūnu sūtījumiem izcelsme ir ārpus I pielikumā minētajiem reģioniem un tos kādā no šiem reģioniem ieved audzēšanas nolūkā, tad veselības apliecinājumu Padomes Direktīvas 91/67/EEK E pielikuma 1. nodaļā minētā pārvietošanas dokumenta VI punktā aizpilda ar šādu teikumu:
"Olšūnas šajā sūtījumā ir dezinficētas saskaņā ar prasībām Komisijas Lēmumā 2003/513/EK par dažiem aizsardzības pasākumiem attiecībā uz Gyrodactylus salaris lašu dzimtas zivīs."
4. pants
Dalībvalstu kompetentās iestādes, kas atbild par I pielikumā minētajiem reģioniem, savus dzīvo lašu dzimtas zivju krājumus nodod pastāvīgai uzraudzības pārbaudei un laboratoriskai pārbaudei, lai pārliecinātos par to, ka tās nesatur Gyrodactylus salaris, un visus tādu pārbaužu rezultātus, vēlākais, līdz 1. jūlijam iesniedz Komisijai.
5. pants
Lēmumu 96/490/EK atceļ.
Atsauces uz atcelto lēmumu uzskata par atsaucēm uz šo lēmumu, un tās lasa saskaņā ar III pielikumā doto korelācijas tabulu.
6. pants
Šis lēmums ir adresēts dalībvalstīm.
Briselē, 2003. gada 11. jūlijā

Labels: 0
8
6